Ståle Solbakken

Bakgrunn

Solbakken kommer fra Kirkenær i Grue kommune, 35 kilometer fra Kongsvinger. Han er utdannet lærer. Han er svoger til tidligere HamKam-, Lillestrøm- og Kongsvingerspiller Stein Arne Ingelstad.

Klubblag

Solbakken begynte i moderklubben Grue. Der utviklet han seg som spiller, og gikk fra klubben som et av Grues største talenter noen sinne. Han gikk til Ham-Kam i 1989, som da spilte i 2. divisjon avdeling B (nåværende 1. divisjon). Ham-Kam sto for den store cupbomben det året, da de slo Rosenborg på Briskeby i kvartfinalen. I den påfølgende semifinalen mot Viking skåret Solbakken kampens første mål etter fem minutter, men HamKam tapte 3-1. Aftenposten kalte Solbakken Ham-Kams beste spiller. Etter sesongen ønsket Vålerenga å kjøpe ham, men Solbakken takket nei og skrev under ny kontrakt med HamKam. I 1990 gjennomførte han nok en god sesong for Hamar-laget, og ble toppskårer med ni mål. Etter sesongen fikk han tilbud blant annet fra Viking og Rosenborg. I november 1990 ble han tatt ut til landslagstroppen, og spilte treningskamp med landslaget mot den tunisiske klubben Club Tunisienne. Han skåret også kampens første mål. Han kom ikke inn da landslaget spilte mot Tunisia. I 1991 rykket Ham-Kam opp til eliteserien med kun ett tap i serien. Solbakken skåret 14 mål. I januar 1992 vant Hamar-laget NM i innendørs fotball, etter å ha slått Rosenborg 9-4 i finalen. Solbakken ble turneringens toppskårer med 15 mål på fem kamper.
I Tippeligaen 1992 åpnet Ham-Kam med 3-1-seier over Brann, og Solbakken var kaptein for laget. Han ble kåret til banens beste av VG, og kom på rundens lag. Etter halvspilt sesong var han blant de best rangerte spillerne på VGs spillerbørs, og utmerket seg blant annet med to mål på fem minutter mot Mjøndalen. Ham-Kam kjempet i bunnen på slutten av sesongen, og møtte i siste serierunde Viking, som hadde ett poeng mer enn Hamar-laget før kampen. I det 53. minutt fikk HamKam straffe, som Solbakken ikke skåret på, og HamKam måtte ut i kvalifisering. 
I 1994 gikk Solbakken til Lillestrøm. Det var i Lillestrøm at han skapte seg et navn som en av Norges beste og mest målfarlige midtbanespillere, og fikk sin landslagsdebut. Høsten 1997 dro han videre til engelske Wimbledon, men dette oppholdet ble kortvarig, og etter å ha slitt benken i fem måneder ble han solgt til danske Aalborg. Her hadde Solbakken stor suksess. Han vant seriegull i 1999, og ble kåret til årets spiller i den danske serien sesongen etter.
Høsten 2000 meldte Solbakken overgang til FC København. Her tok karrieren brått slutt 13. mars 2001 da han på en trening fikk hjertestans som varte i hele 7 minutter. Etter dette fikk Solbakken operert inn hjertestarter, og han fulgte legenes råd om å legge opp som spiller.

Landslag

Solbakken var en av nøkkelspillerne på det norske landslaget i siste halvdel av 90-tallet. Han debuterte mot Wales 9. mars 1994, spilte totalt 57 A-landskamper og scoret ni landslagsmål. Han var også med i Norges tropp i fotball-VM i 1998 og EM i 2000. Solbakken har to U-landslagskamper, som overårig spiller.

Landslag

Han har vært trener for U-17-landslaget, og var Nils Johan Sembs assistent på A-landslaget.
3. november 2009 ble det etter lengre tids spekulasjoner offentliggjort at Solbakken ansettes som trener for det norske A-landslaget i 2012. Han ble ansatt for perioden 2012-2015, med mulighet for forlengelse til etter EM-sluttspillet i 2016 dersom Norge skulle kvalifisere seg. Men Solbakken sa fra seg denne muligheten, da han ble trener for FC Köln i mai 2011.

Ham-Kam

Året etter at han la opp som spiller startet Solbakken sin trenerkarriere. Han tok da over ansvaret som hovedtrener og sportssjef i Ham-Kam etter Svein Cato Bakkemo. Klubben befant seg da i 1. divisjon, og hadde ikke vært i Eliteserien siden 1995. Klubben hadde også enkelte økonomiske vanskeligheter. Gjennom en omfattende endring i kulturen både blant spillerne og i klubbadministrasjonen, samt vellykkede spillerkjøp, klarte Solbakken å føre laget til seier i divisjonen og dermed opprykk til Eliteserien. I sin første sesong endte Ham-Kam på en 5.-plass, mens det året etter ble 10.-plass.
Solbakkens innsats for Ham-Kam, særlig etter opprykket i 2003, vakte oppsikt i fotballmiljøer såvel i Norge som i utlandet. I sin tid som trener for klubben ble han således kontaktet av og tilbudt trenerjobb i flere norske klubber, samt enkelte i Norden. Etter at Nils Johan Semb gikk av som landslagstrener i 2003 var han også inne til intervju for denne jobben, selv om det til slutt ble Åge Hareide som fikk den.
Sommeren 2005 begynte ryktene om at Solbakken skulle ta over jobben som hovedtrener i FC København å florere i norske medier. Både klubben og Solbakken selv valgte å avstå fra å kommentere helt til serien var ferdig. Men mandagen etter serieavslutningen, hvor Ham-Kam hadde berget plassen i Eliteserien med uavgjort mot Brann, annonserte Solbakken at han ville avslutte kontrakten med Ham-Kam ett år før tiden til fordel for en trenerjobb i den danske klubben. I ettertid uttalte han at han valgte å vente med kunngjøring fordi han ikke helt hadde bestemt seg før det ble klart at Ham-Kam hadde berget plassen, og at det ville ha blitt vanskelig å ikke bli værende dersom laget hadde rykket ned.

FC København

Solbakken tiltrådte offisielt i sin stilling som hovedtrener i FC København 1. januar 2006, i vinterpausen i den danske SAS-ligaen. Han tok over etter Hans Backe, og fikk Peter Nielsen, som tidligere har spilt for blant annet FC København, med seg som assistenttrener. FCK lå ved trenerskiftet på toppen av tabellen, og 7. mai ble det klart at de hadde vunnet den øverste divisjonen i dansk fotball for femte gang i løpet av klubbens 14-årige historie. I tillegg slo de Solbakkens gamle klubb Lillestrøm i finalen i Royal League. Av ligaens kapteiner og nettstedet Forza ble Solbakken kåret til vårens trener i dansk fotball.
I august 2006 førte han laget til UEFA Champions League, etter at laget slo ut Ajax Amsterdam i kvalifiseringen.
Han ble kåret til årets trener i Danmark i 2007, en pris han fikk på fotballgallaen til Dansk Boldspil-Union. Han mislyktes å vinne serien i sesongen 2007/2008, og kom kun på 3.-plass. Dette førte til en slakt av Solbakken i dansk presse våren 2008.
Solbakken og FC København vant igjen serien 2008/2009, 2009/2010 og 2010/2011.

1. FC Köln

Fra sommeren 2011 var Solbakken hovedtrener for den tyske Bundesliga-klubben 1. FC Köln, der han fikk sparken da det gjensto tre kamper av vårsesongen 2012. Köln lå da tredje sist, på kvalikplass for neste års Bundesliga. Klubben mistet imidlertid denne plassen til Hertha Berlin i siste serierunde og rykket dermed rett ned i 2. Bundesliga.

Wolverhampton

I mai 2012 ble det kjent at han skulle trene Wolverhampton. Han overtok trenerjobben den 1. juli. Den 5. januar tapte the Wolves for Conference National laget Luton. De gikk dermed ut av FA-cupen etter møtet med en klubb fra Englands femte liganivå. Etter en høst med resultater godt under forventningene, ble tapet mot Luton kom avgjørelsen om å løse Solbakken fra kontrakten med klubben.

Tilbake i F.C. København

I desember 2013 sparket  F C København sin trener Ariel Jacobs på grunn av manglende sportslig resultat. Isteden valgte klubben å ansette Ståle Solbakken .  Solbakken ble forfremmet til klubbens manager 2. mai 2014 i forbindelsen med avskjedigelse av sportsdirektøren Carsten V. Jensen  . I april 2015 forlenget klubben og Solbakken kontrakten til sommeren 2018 

Selvbiografi

I november 2017 utga Ståle Solbakken selvbiografien Løvehjertet. Boka er skrevet av Ekstra Bladet-journalist Peter Sloth og utgitt av Politikens Forlag i Danmark. I boka forteller han blant annet om sin suksess som trener hos FC København og sine mislykkede opphold hos 1. FC Köln og Wolverhampton.

Kritikk mot innvandringspolitikk

Under et intervju med dansk TV2, den 6. november 2017, uttalte Solbakken seg angående innvandringspolitikk i Danmark og Skandinavia. Solbakken mener at Skandinavia burde ha mer plass, mer hjerterom og større mulighet til å hjelpe . Uttalelsen har både gitt ris og ros. Solbakken bestemte seg for å donere overskuddet av selvbiografien til Dansk Flyktningehjælp og deres arbeid for å få flyktningbarn inn i idretten. Donering og uttalelsen fikk et medlem av Dansk Folkeparti, Kenneth Kristensen Berth til å reagere sterkt. Dansk Folkeparti er et parti som er sterkt kritisk til innvandring. Kristensen Berth mener at Solbakken forderver fedrelandet ved å donere sitt overskudd og i tillegg kritisere partier som ønsker restriktiv innvandringspolitikk.